b'\n_START_ARTICLE_\nChmelnyckis\n_START_SECTION_\nIstorija\n_START_PARAGRAPH_\nVietov\xc4\x97 Ploskiriv pirm\xc4\x85 kart\xc4\x85 pamin\xc4\x97ta Lenkijos karaliaus ir Ldk Vladislovo II Jogailos 1431\xc2\xa0m. vasario 10 d. lotyn\xc5\xb3 kalba Sopote ra\xc5\xa1ytame ra\xc5\xa1te Janui \xc4\x8censtulovskiui, kuriuo skiria 100 grivin\xc5\xb3 i\xc5\xa1laikymui kaim\xc5\xb3 Golisin (dabar\xc2\xa0\xe2\x80\x93 Ole\xc5\xa1inas) ir Ploskirowcze prie up\xc4\x97s Bog Podol\xc4\x97s \xc5\xbeem\xc4\x97s Leti\xc4\x8devo paviete. Vladislovas III (1434\xe2\x80\x931444\xc2\xa0m.) patvirtino teis\xc4\x99 valdyti gyvenviet\xc4\x99, vadinam\xc4\x85 Ploskirow. 1493\xc2\xa0m. \xe2\x80\x9ePodol\xc4\x97s vaivadijos nam\xc5\xb3 rejestre\xe2\x80\x9c u\xc5\xbefiksuota, kad kaime buvo 7 trobos._NEWLINE_XV a. kaimas atiteko garsiai Bedrichov\xc5\xb3 giminei\xc2\xa0\xe2\x80\x93 Mikola Bedrichovas buvo pirmasis Kameneco ka\xc5\xa1telionas. 1578\xc2\xa0m. karalius Steponas Batoras miesteliui suteik\xc4\x97 privilegij\xc4\x85 rengti muges ir turgus. Ploskirive atsirado keli cechai, k\xc5\xabr\xc4\x97si amatininkai, prad\xc4\x97jo veikti magistratas. XVI a. saloje buvo pastatyta pilis miestelio gyventojams sl\xc4\x97ptis nuo u\xc5\xbepuolik\xc5\xb3 totori\xc5\xb3. 1648\xe2\x80\x931654\xc2\xa0m. I\xc5\xa1sivaduojamojo karo metais prie Ploskirivo \xc4\xafvyko kelios kautyn\xc4\x97s tarp Bogdano Chmelnickio kazok\xc5\xb3 ir lenk\xc5\xb3-lietuvi\xc5\xb3 kariuomeni\xc5\xb3._NEWLINE_XVII\xe2\x80\x93XVIII a. miestel\xc4\xaf vald\xc4\x97 viena galingiausi\xc5\xb3 Abiej\xc5\xb3 Taut\xc5\xb3 Respublikos gimini\xc5\xb3\xc2\xa0\xe2\x80\x93 Zamoiskiai. J\xc5\xb3 herbo dalis\xc2\xa0\xe2\x80\x93 trys sukry\xc5\xbeiuotos str\xc4\x97l\xc4\x97s \xc5\xbeydrame lauke tapo ir Ploskirivo miesto herbu. Podol\xc4\x99 prijungus prie Rusijos 1795\xc2\xa0m. liepos 5 d. \xc4\xafsaku imperator\xc4\x97 Jekaterina II \xc4\xafsteig\xc4\x97 Podol\xc4\x97s gubernij\xc4\x85, kurios pavieto centru tapo Proskurovas. Atskiro \xc4\xafsako d\xc4\x97l miesto pavadinimo pakeitimo nerasta._NEWLINE_1800\xc2\xa0m. matininkas Diatlovas sudar\xc4\x97 pirm\xc4\x85j\xc4\xaf miesto \xc5\xbeem\xc4\x97lap\xc4\xaf. \xc5\xa0iame \xc5\xbeem\xc4\x97lapyje pa\xc5\xbeym\xc4\x97ti du pa\xc5\xa1to traktai \xc4\xaf Kamenec\xc4\x85 ir Leti\xc4\x8dev\xc4\x85, kurie ir buvo pagrindin\xc4\x97s miesto gatv\xc4\x97s. Proskurove buvo 487 gyvenamieji pastatai, i\xc5\xa1 j\xc5\xb3 tik vienas plytinis, 68 medin\xc4\x97s, 2 dr\xc4\x97btos i\xc5\xa1 molio ir 7 plytin\xc4\x97s parduotuv\xc4\x97s, graik\xc5\xb3 pravoslav\xc5\xb3 cerkv\xc4\x97, katalik\xc5\xb3 koply\xc4\x8dia ir dvi \xc5\xbeyd\xc5\xb3 mokyklos. Turg\xc5\xabs vyko kas savait\xc4\x99 nuo penktadienio iki sekmadienio, be to, kasmet buvo rengiama 14 mugi\xc5\xb3. U\xc5\xberegistruoti 2022 gyventojai._NEWLINE_1822\xc2\xa0m. miestel\xc4\xaf i\xc5\xa1tiko did\xc5\xbeiulis gaisras, sunaikin\xc4\x99s visus medinius pastatus. 1824\xc2\xa0m. patvirtintas miesto perstatymo planas, kur\xc4\xaf pareng\xc4\x97 Podol\xc4\x97s matininkas Rudlickis ir architektas Hesleris. Miesto teritorija buvo padalyta \xc4\xaf 51 kvartal\xc4\x85, kuriuose tur\xc4\x97jo b\xc5\xabti pastatyti 403 sodybiniai statiniai. 1870\xc2\xa0m. per miest\xc4\x85 nutiestas gele\xc5\xbeinkelis, kuris paskatino augim\xc4\x85. 1889\xc2\xa0m. pastatytas tabako fabrikas, 1891\xc2\xa0m. cukraus gamykla, 1901\xc2\xa0m. alaus bravoras. 1904\xc2\xa0m. \xc4\xafsteigta realin\xc4\x97 mokykla ir gimnazija, 1908\xc2\xa0m.\xc2\xa0\xe2\x80\x93 prekybos mokykla. 1892\xc2\xa0m. \xc4\xafkuriamas teatras, 1901\xc2\xa0m. biblioteka, 1909\xc2\xa0m. pradedama \xc4\xafvedin\xc4\x97ti telefonus, 1911\xc2\xa0m. pastatyta elektrin\xc4\x97. Miestelio gyventoj\xc5\xb3 skai\xc4\x8dius nuo 6930 1864\xc2\xa0m. paaugo iki 35 771\xe2\x80\x931909\xc2\xa0m. Metin\xc4\x97 miesto prakybos apyvarta siek\xc4\x97 5,5 mln. rubli\xc5\xb3._NEWLINE_Netoli nuo sienos su Lenkija i\xc5\xa1sid\xc4\x97st\xc4\x99s miestas tapo ir kariniu centru. 1875\xc2\xa0m. Proskurove apsistojo 46-asis p\xc4\x97stinink\xc5\xb3 Dnepro pulkas. V\xc4\x97liau jame buvo dislokuotas 35-asis drag\xc5\xabn\xc5\xb3 Belgorodo pulkas, 12-oji artilerijos brigada, 19-oji kavalerijos-artilerijos baterija. Proskurove \xc4\xafsik\xc5\xabr\xc4\x97 12-osios p\xc4\x97stinink\xc5\xb3 divizijos \xc5\xa1tabas. Tuo pa\xc4\x8diu prad\xc4\x97ta vystyti ir karin\xc4\x97 pramon\xc4\x97._NEWLINE_1918\xe2\x80\x931920\xc2\xa0m. vald\xc5\xbeia mieste priklaus\xc4\x97 Ukrainos liaudies respublikai. Ukrain\xc4\x85 okupavus bol\xc5\xa1evikams buvo \xc4\xafsteigta Proskurovo apskritis. 1941\xc2\xa0m. miestas priskirtas Podol\xc4\x97s Kameneco sri\xc4\x8diai, o 1954\xc2\xa0m. \xc4\xafsteigta Chmelnyckio sritis. Miestas pervadintas Bogdano Chmelnickio garbei.\n_START_SECTION_\nMokslas\n_START_PARAGRAPH_\nMieste veikia 7 auk\xc5\xa1tosios mokyklos, kuriose mokosi 30 000 student\xc5\xb3, 38 bendrojo lavinimo mokyklos.\n_START_SECTION_\nEkonomika\n_START_PARAGRAPH_\nTarybiniais metais Chmelnickyje buvo \xc4\xafkurta nema\xc5\xbeai karini\xc5\xb3 ir tiksliosios mechanikos bei elektronikos \xc4\xafmoni\xc5\xb3\xc2\xa0\xe2\x80\x93 \xe2\x80\x9eKation\xe2\x80\x9c, \xe2\x80\x9eTemp\xe2\x80\x9c, \xe2\x80\x9eNiva\xe2\x80\x9c, kuri\xc5\xb3 dauguma po 1994\xc2\xa0m. bankrutavo. Veikia duonos-makaron\xc5\xb3 kombinatas, sviesto-s\xc5\xabri\xc5\xb3 gamykla, m\xc4\x97sos kombinatas, avalyn\xc4\x97s, siuvimo, trikota\xc5\xbeo, galanterijos \xc4\xafmon\xc4\x97s, santechnikos, cemento, gel\xc5\xbebetonio gamyklos, chemijos \xc4\xafmon\xc4\x97.'